Vista la convocatòria de vaga presentada pel sindicat CCOO a l'empresa Televida Servicios Sociosanitarios, SLU (amb registre d'entrada de 22 de juny de 2018), que està prevista a partir de les 0.00 hores del dia 3 de juliol de 2018, amb caràcter indefinit, i que afecta tots els treballadors i treballadores dels centres de treball que l'empresa té a Catalunya;
Vist que la teleassistència és una prestació garantida per la Llei 12/2007, d'11 d'octubre, de serveis socials de Catalunya, així com pel decret 142/2010, d'11 d'octubre, pel qual s'aprova la Cartera de Serveis Socials, el qual defineix la teleassistència com un servei de les tecnologies de suport i cura, el qual s'orienta a població general en situació de risc social i/o dependència;
Vist que el servei que presta l'empresa consisteix en la prestació de serveis públics de teleassistència i atenció a la salut de les persones d'edat avançada i persones amb discapacitat, consistent en la instal·lació i l'ús d'un aparell connectat mitjançant la línia telefònica a una central receptora, amb la qual es pot comunicar en cas d'urgència, així com dispositius complementaris de seguretat per a la detecció de riscos per a la salut de la persona usuària i de la seva llar, serveis que són necessaris i imprescindibles per atendre necessitats vitals; per aquest motiu, l'atenció de les comunicacions telefòniques originades per la teleassistència, lligada a les unitats mòbils d'intervenció, s'ha de considerar essencial per a la comunitat, perquè la seva interrupció afectaria drets i béns constitucionalment protegits com ara el dret a la vida i a la salut, que reconeixen els articles 15 i 43 de la Constitució espanyola respectivament;
Vist que l'autoritat governativa ha de dictar les mesures necessàries per tal de mantenir els serveis essencials, tenint en compte que aquesta restricció ha d'estar justificada i ha de ser proporcional a l'exercici legítim del dret de vaga, reconegut a l'article 28.2 de la Constitució;
Vist que el servei de teleassistència té com a primera missió l'atenció de qualsevol emergència, problema o contingència que tingui lloc en el domicili de les persones usuàries, les 24 hores del dia i els 365 dies de l'any;
Atesa la jurisprudència sobre la matèria, s'han d'adaptar aquests serveis mínims als recents criteris jurisprudencials.
Vist que cal garantir que les trucades del servei de teleassistència domiciliària que efectuïn els ciutadans dependents puguin ser respostes i ateses totalment en un termini de temps adequat, i tenint en compte les característiques de la convocatòria de la vaga, cal fixar com a serveis mínims la prestació del servei del Centre d'Atenció, tant dels teleoperadors com de la sala de control i de les unitats mòbils, equivalents a un dia festiu o diumenge;
Vist que s'ha sol·licitat a les parts que formulin les seves propostes de serveis mínims i que aquestes consten a l'acta de 27 de juny de 2018;
Vist que s'ha demanat informe a l'Ajuntament de Barcelona, a les Diputacions de Barcelona i Girona i a l'Ajuntament de Lleida;
La situació de vaga anunciada pel sindicat CCOO a l'empresa Televida Servicios Sociosanitarios, SLU, que està prevista a partir de les 0.00 hores del dia 3 de juliol de 2018, amb caràcter indefinit, i que afecta tots els treballadors i treballadores dels centres de treball que l'empresa té a Catalunya, s'entén condicionada al manteniment dels serveis mínims següents:
La prestació del servei en el Centre d'Atenció, tant dels teleoperadors com de la sala de control i de les unitats mòbils, equivalents a un dia festiu o diumenge.
L'empresa, un cop escoltat el Comitè de vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el Comitè de Vaga.